Ifølge Langelandsfestivalen er partistifteren udelukket af sikkerhedshensyn til de øvrige gæster.

Stram Kurs’ partistifter, den yderligtgående islamkritiker Rasmus Paludan, er ikke velkommen på Langelandsfestival.

Det viser en mailkorrespondance, TV 2 har set, mellem August Jeberg, partiets kandidat i Midt- og Vestjylland som stod for bestilling af billetterne, og en medarbejder fra Langelandsfestival.

August Jeberg havde i første omgang bestilt VIP-billetter på vegne af blandt andre Rasmus Paludan, men festivalen forklarede, at VIP-billetterne var blevet udsolgt i mellemtiden.

Da August Jeberg svarede, at de i stedet havde sikret sig tre almindelige billetter, skrev festivalen:

- Rasmus Paludan vil være uønsket på festivalen til enhver tid.

Tre partifolk i privat regi

Til trods for afvisningen vil Rasmus Paludan sammen med to venner i løbet af onsdagen tage mod Langeland.

- Jeg kan ikke forstå, at man udelukker politikere, fordi man ikke kan lide dem. Der er nu engang 12-13 partiledere i Danmark, som repræsenterer opstillingsberettigede partier. Man kunne godt mene, at de er de fremmeste repræsentanter for demokratiet. Begynder man at udelukke dem, man personligt ikke bryder sig om, lever de i hvert fald ikke op til Langelandsfestivalens slogan om, at alle er velkomne, siger Rasmus Paludan.

Udover ham selv skal både Jon Bock, der er viceungdomsleder i Stram Kurs, og partiets ungdomsorganisationsformand, Martin Christensen, med på Langelandsfestival. Men turen er ifølge Rasmus Paludan arrangeret i privat regi.

Kan du forstå, at det kan være svært at adskille privatpersonen med politikeren?

- Ellers vil jeg jo ikke kunne lave noget som helst som privatperson. Man kan sige, det er demokratisk værre, hvis Langelandsfestivalen mener, at jeg deltager som politisk leder af Stram Kurs og derefter nægter mig adgang. Det er at pisse på de over 63.000 mennesker, der satte deres kryds ved Stram Kurs, siger Rasmus Paludan.

Af sikkerhedshensyn til gæsterne

Allan K. Pedersen, der ejer Langelandsfestival, forklarer, at udelukkelsen er ”en ledelsesbeslutning. Så længere er den sådan set ikke,” samt at festivalen er et privat arrangement, og at det er ham, der har tilladelserne til at lave den.

- Derfor gør jeg, hvad jeg kan, for at det er sikrest for vores gæster at være på festival. I det her tilfælde er det sikkerheden i forhold til gæsterne, der har gjort, at Rasmus Paludan ikke er velkommen, siger Allan K. Pedersen.

Hvad det er for nogle sikkerhedshensyn, og hvad festivalen forestiller sig, der ville ske, hvis Rasmus Paludan fik lov til at komme ind, vil han ikke uddybe. Allan K. Pedersen har heller ikke talt med politiet, om der vil være en risiko ved at have Paludan på besøg, "men i det her tilfælde er det faldet ud til hans lod, at han ikke skal være her," som han siger.

Er det Rasmus Paludan, der udgør en sikkerhedsrisiko, eller er det de gæster, der kunne finde på at lave ballade, hvis han dukkede op?

- Godt forsøgt. Jeg har ikke lyst til at uddybe det nærmere. Der er taget en beslutning omkring Rasmus Paludan af sikkerhedsmæssige årsager i forhold til vores gæster.

Kunne I forestille jer at udelukke andre politikere?

- Det vil jeg slet ikke forholde mig til, før jeg har den konkrete sag. Vi har også nultolerance over for alle former for drugs. Der smider vi også folk hjem. Vi tager beslutningen, når vi synes, vi har det rigtige grundlag for at gøre det. Og det gælder, uanset om man er politiker eller ung gæst. Eller hvad pokker man er.